recursal/SuperWikiNEXT-32B huggingface dataset:
**קינקי בוטס** ("מגפיים מוזרים", באנגלית: **Kinky Boots**) הוא סרט קומדיה בריטי-אמריקאי שנכתב על ידי ג'ף דין וטים פירת' ומבוסס על סיפור אמיתי. הסרט מביא את סיפורו של צ'ארלי (ג'ואל אדגרטון) יצרן נעליים כושל מנורת'האמפטון שמחליט לנסות קו ייצור חדש של נעלי פטיש בניסיון אחרון להציל את העסק המשפחתי לפני פשיטת רגל.

תקציר העלילה
------------

אביו של צ'ארלי נפטר ומוריש לו את העסק המשפחתי לייצור נעליים. צ'ארלי אינו מצליח לנהל את העסק כראוי וזוכה גם לבוז ולזלזול מצד עובדי המפעל. מפגש מקרי עם דראג קווין העונה לשם לולה (צ'ואיטל אג'יופור) מוביל אותו לרעיון חדש: ייצור נעלי נשים חזקות שיתאימו לגברים. הוא מבקש עזרה מלולה, זו נמנעת תחילה אך לבסוף מתרצה והופכת לשותפה לעסקים של צ'ארלי.

רקע
---

ההשראה לסרט נשאבה מתוך פרק ששודר בסדרה הדוקומנטרית "צרות בפסגה" של ערוץ ה־BBC. הפרק שודר ב-24 בפברואר והביא את סיפורו של יצרן נעליים בשם סטיב פטרמן מנורת'האמפטון שיצר קו נעלי פטיש לגברים על מנת להציל את מפעל הנעליים שלו שעמד בפני סגירה, ולבסוף ייצר מותג נעליים מצליח העונה לשם "דיוויין".

פרסים
-----

השחקן צ'ואיטל אג'יופור היה מועמד לפרס גלובוס זהב בקטגוריית השחקן הטוב ביותר בסרט קומדיה או מוזיקלי.

עיבוד למחזמר
------------

 ערך מורחב – **קינקי בוטס (מחזמר)**  

בשנת 2013 יצאה לבמות ברודוויי גרסת המחזמר של הסרט בהפקתו של הארווי פיירסטיין. עם מילים ולחנים שנכתבו על ידי סינדי לאופר. המחזמר זכה בשישה פרסי טוני כולל פרס "המחזמר הטוב ביותר" לשנת 2013.

שחקנים
------

|  |  |
| --- | --- |
| צ'ארלי | ג'ואל אדגרטון |
| לולה /סיימון | צ'ואיטל אג'יופור |
| לורן | שרה ג'יין פוטס |
| דון | ניק פרוסט |
| מל | לינדה באסט |
| ניקולה | ג'מימה רופר |
| הרולד פרייס | רוברט פיו |
| ג'ורג' | איוון הופר |
| ביג מייק | סטיבן מרקוס |
| פאט | מונה המונד |
| ג'ני | קלי ברייט |
| טריש | ג'ואנה סקנלן |

קישורים חיצוניים
----------------

* 

* אתר האינטרנט הרשמי של קינקי בוטס

* "קינקי בוטס", במסד הנתונים הקולנועיים IMDb (באנגלית)

* "קינקי בוטס", באתר נטפליקס

* "קינקי בוטס", באתר AllMovie (באנגלית)

* "קינקי בוטס", באתר Rotten Tomatoes (באנגלית)

* "קינקי בוטס", באתר Box Office Mojo (באנגלית)

* "קינקי בוטס", באתר Metacritic (באנגלית)

* "קינקי בוטס", באתר אידיבי

* "קינקי בוטס", במסד הנתונים הקולנועיים KinoPoisk (ברוסית)
* דני שדה, שואוטיים: 10 מחזות הזמר הכי שווים בלונדון, באתר ynet, 27 בספטמבר 2015
סדרת הלוויינים **GPS Block IIIA** או **GPS III** (מכונה בעברית: ***ג'י פי אס שלוש*** או **בלוק שלוש**) היא הדור הבא של לווייני מערכת האיכון העולמית - GPS. קבלן התכנון הפיתוח והייצור של שכבת הניסוי (GPS III Non-Flight Satellite Testbed‏ או **GNST**) וכן של שמונת הלוויינים הראשונים של בלוק שלוש, היא חברת לוקהיד מרטין. הם אמורים בהדרה להחליף את הלוונים מהדור הקודם לרבות GPS Block IIF.

חיל האוויר האמריקאי מתעתד לרכוש עד 32 לווייני בלוק שלוש. הלוויין הראשון תוכנן במקור להיות משוגר בשנת 2014 אך לאור עיכובים כבדים שוגר בשנת 2018. הלווין אחרון בסדרה מתוכנן לשיגור בשנת 2023.

רקע
---

מערכת הלוויינים האמריקאית GPS, הגיעה לבשלות מבצעית ביולי 1995, לאחר שהשלימה את כל היעדים הראשוניים שלה. אולם התקדמות טכנולוגית ושינויים ודרישות חדשות הובילו למאמץ שיפור מערכת הלוויינים. בשנת 1998 הכריז סגן הנשיא על המאמץ באופן רשמי. בשנת 2000 אישר הקונגרס את המאמץ והוא קיבל את הכינוי ***GPS III***.

הפרויקט כולל תחנות קרקעיות ולוויינים חדשים. בנוסף הוא כולל אותות חדשים, הן לשימוש אזרחי והן לצבאי ומטרתו לשפר את הדיוק והזמינות עבור כל המשתמשים.

חברת לוקהיד מרטין קיבלה את החוזה לביצוע GPS III במאי 2008.

קישורים חיצוניים
----------------

* "GLOBAL POSITIONING SYSTEM (GPS) III SATELLITE" באתר חיל האוויר האמריקאי
* GPS III באתר ממשלת ארצות הברית
* GPS III באתר לוקהיד מרטין
גרסה שונה של "המזימה של הטבע" מוצגת בתערוכה "ציורים משנות ה-80" (2011) בגלריה ג'ולי מ.
"**המזימה של הטבע**" (1989) הוא שמו של ציור מאת האמנית הישראלית דגנית ברסט.

תיאור
-----

משטח הציור של העבודה "המזימה של הטבע" מלא בכתמים עגולים דמויי גלגל שיניים, שנוצרו בטכניקה של התזת צבע בעזרת שבלונות. כתמים דומים הופיעו ביצירות אחרות של ברסט אולם כאן אין הם יוצרים דימוי פיגורטיבי. גלגלי השיניים הולכים וקטנים לקראת שולי בד הציור. במרכז הבד מופיעה פעמיים הכתובת "המזימה של הטבע", כשהיא מוסוות בין הגלגלים השונים. כל אחת מן הכתובות מופיעה בגודל אחר. הגדולה מביניהן מצוירת כאופן קעור, ואילו הקטנה מצוירת באופן ישר. 

בראיון משנת יצירת העבודה תיארה ברסט את כותרתה כמושפעת מן הדיון על פרדוקס איינשטיין-פודולסקי-רוזן ובייחוד מ-"עקרון המקומיות":

> 
> 'המזימה של הטבע' זה ביטוי שמצאתי במאמר על תורת הקוואנטים [...]. כותב המאמר מתאר את אחד הניסויים [...] בו התוצאות לא תואמות את מה שאנו יודעים על הפיסיקה ועל הלוגיקה. בניסוי מקפיצים שני חלקיקים תאומים לשני צדדים, והאחד, בבדיקה בצד אחד, מחקה את התנהגות השני בצד האחר, למרות שהמרחק ביניהם יכול להגיע לשנות אור. תוצאות הניסוי נוגדות את מה שנקרא בפיסיקה 'עקרון הלוקליות', האומר שניסוי הנערך במקום אחד אינו יכול להשפיע מיידית על תוצאותיו של ניסוי הנערך במקום מרוחק, משום שאין אפשרות להעביר מסרים במהירות הגבוהה ממהירות האור. כותב המאמר מכנה את התוצאה הפרדוקסלית כ'מזימה של הטבע'. זהו סוג של ביטוי, שהמדע משתמש בו כדי לתאר תופעה לא מובנת.
> 
> 
> 
> 

רועי רוזן (1996) הציע לראות בציור דימוי של חלל מקומר המבטא הן את הכלת הטבע על ידי המדע, והן את המבט של המתבונן (הסובייקט), הצופה בחלל ה"מדעי" כאילו היה דיורמה או פנורמה. על פי ברסט "הניסיון להבין את העולם התצפיתי, יש בו פרדוקס בסיסי... איך הוא (האמן) בכלל יכול לדעת מה נמצא שם... נכון יותר להגיד שהאדם העומד מול הנוף, ממציא אותו לעצמו מחדש". בראיון מאוחר הוסיפה ברסט כי "כשאני אומרת מזימה, זה מכניס אלמנט מיסטי, לא רציונלי, אפילו חתרני. יש מתח בין הרציונלי ללא רציונלי, וזה תמיד קשור להתבוננות בעולם."

הציור הוצג לראשונה בתערוכת-היחיד של ברסט "חקירות לוך נס", שהתקיימה במוזיאון ישראל בשנת 1989. בשנת 1994 נתרם לאוסף המוזיאון על ידי ארטורו שוורץ. במהלך השנים הציור הוצג בתערוכות "השגבה ממוכנת" (1999) בגלריה האוניברסיטאית באוניברסיטת תל אביב, בתערוכה "אהבה ממבט ראשון, אמנות ישראלית מאוסף ורה, סילוויה וארטורו שוורץ" (2001) במוזיאון ישראל, בתערוכת היחיד הרטרוספקטיבית של ברסט במוזיאון תל אביב לאמנות, שנקראה - בעקבות ציור זה - "המזימה של הטבע, עבודות, 2013–1973" (2013).

לציור זה כמה גרסאות מוקדמות. קדם לו ציור הכנה בשם זהה (1988), העשוי בטכניקה של צבעי מים על נייר בגובה של 76 ס"מ וברוחב של 100 ס"מ. עבודה אחרת, אף היא על נייר, עושה שימוש במסקינטייפ כרקע לטקסט. גרסה זו הוצגה בשנת 2011 בתערוכת היחיד של ברסט "ציורים משנות השמונים".

הערות שוליים
------------

1. ↑  תמיר, טלי, "החותר והביקולור, מפגש עם דגנית ברסט", **סטודיו** מס' 6, דצמבר 1989, עמ' 11.
2. ↑  ראו: רוזן, רועי, "מוטציה, מים, מין, מקום: ארבעה פרקים על דגנית ברסט", **סטודיו** מס' 70, מרץ-אפריל 1996, עמ' 42-41
3. ↑  תמיר, טלי, "החותר והביקולור, מפגש עם דגנית ברסט", **סטודיו** מס' 6, דצמבר 1989, עמ' 11.
4. ↑  לוזיה, דבי, "דיוקן האמן כאישה עם קונספט: דגנית ברסט וההצלחה", **גלובס**, 16 באפריל 2016
5. ↑  לתצלום העבודה ראו: טלמור, דניאלה (אוצרת), **דגנית ברסט: ארבעה פרקים על מים**, מוזיאון חיפה לאמנות, חיפה, 2004, עמ' 23
**אות אנלוגי (תקבילי)** הוא כל אות רציף המייצג גודל המשתנה בזמן. השתנות האות לאורך הזמן דומה לאופן בו משתנה הגודל לאורך הזמן. לדוגמה, באות שמע אנלוגי המופק על ידי מיקרופון, המתח החשמלי של האות משתנה באופן רציף, לאורך הזמן, בהתאם לשינויי לחץ האוויר הנגרמים על ידי גלי הקול. אות אנלוגי יכול לקבל אינסוף ערכים שונים בשונה מאות דיגיטלי, שבו הגודל הרציף מיוצג על ידי סדרה של ערכים בדידים שערכם האפשרי מוגבל לסט סופי של ערכים. המונח "אנלוגי" מתייחס בדרך כלל לאותות חשמליים. עם זאת, מערכות מכניות, פנאומטיות, הידראוליות, ומערכות אחרות עשויות גם הן לייצר אותות אנלוגיים.

ייצוג
-----

כל מידע יכול להיות מועבר על ידי אות אנלוגי. לעיתים קרובות אות כזה הוא תגובה מדודה לשינויים בעולם האמיתי, כגון צליל, אור, טמפרטורה, מיקום או לחץ. המשתנה הפיזי מומר לאות אנלוגי על ידי מתמר. לדוגמה, צליל המכה בדיאפרגמת המיקרופון גורם לתנודות מקבילות בזרם או מתח המיוצרים על ידי המיקרופון. המתח או הזרם הם "אנלוגים" או "תקביליים" לשינויי הלחץ שמייצר הצליל.

רעש
---

לאות אנלוגי נוסף רעש והוא חווה עיוות, כתוצאה מערוצי תקשורת שהוא מועבר בהם ופעולות עיבוד אותות המופעלות עליו. אלו יכולים בהדרגה להפחית את יחס האות לרעש (SNR) של האות, המשמש מדד חשוב לאיכותו. בפרט, המרת אות אנלוגי לצורה ספרתית (דיגיטלית) מוסיפה רעש קוונטיזציה על גבי האות, אך עם המעבר לצורה דיגיטלית, יכול האות יכול להיות מעובד או מועבר בקלות רבה מבלי שתיפגע איכותו מרעש משמעותי נוסף או עיוות.

חסרונם הבולט ביותר של אותות אנלוגיים אל מול אותות ספרתיים הוא ששידורים אנלוגיים תמיד יוסיפו רעש לאות. כאשר האות מועתק, מועבר או מעובד, הרעש הבלתי נמנע שייווצר בערוץ ההעברה ידרדר באופן בלתי הפיך את יחס האות לרעש, עד שבמקרים קיצוניים האות הופך לחסר ערך. אובדן איכות האות היא בלתי הפיך שכן במרבית המקרים, אין שיטה אמינה להבחין בין הרעש לבין האות.

באותות אנלוגיים חשמליים, ניתן להפחית רעש חיצוני על ידי מיגון, חיבורים איכותיים ושימוש בסוגים מסוימים כבלים כגון זוג קואקסיאלי. עם זאת, לא ניתן להפחית את הרעש לחלוטין.

ראו גם
------

* מחשב אנלוגי
* וידאו
* ממיר מאנלוגי לדיגיטלי
* הקלטה דיגיטלית
* סרט מגנטי
* אות דיגיטלי
* זמן בדיד וזמן רציף
* דיגיטלי/אנלוגי

הערות שוליים
------------

1. ↑  Jim Lesurf. "Digital signals". University of St. Andrews. נבדק ב-2018-02-18.
2. ↑  "Analog vs. Digital". Sparkfun. 2018-02-18.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4142338-0

 |
**ארמיית שננדואה של הקונפדרציה** (באנגלית: **Army of Shenandoah**) הייתה ארמייה של צבא הקונפדרציה, אשר לחמה במלחמת האזרחים האמריקנית. אין לבלבל בינה לבין ארמייה בשם זהה של צבא האיחוד.

היסטוריה
--------

הארמייה גויסה על בסיס מיליציות מקומיות בווירג'יניה המערבית, כדי להגן על גבעת הרפרס פרי. המיליציות רוכזו בתחילה תחת פיקודו של תומאס ג'ונתן ג'קסון אשר קיבל את הפיקוד על כל אזור הרפרס פרי, עד שרוברט לי מינה את ג'וזף ג'ונסטון למפקד במקומו. הארמייה הוקמה רשמית בידי ג'ונסטון ב-15 במאי 1861, וכללה 5 בריגדות. באמצע יוני החלו כוחות של צבא האיחוד בפיקודו של רוברט פטרסון להתקדם לעבר אזור הרפרס פרי. ג'ונסטון בחר שלא להסתבך בקרב והחל בנסיגה אטית. למזלו, פטרסון פעל בזהירות מופרזת ולא המשיך להתקדם. לפיכך ג'ונסטון יכול היה למלא את הפקודות שקיבל וב-18 ביולי הועברה הארמייה כדי לתגבר את ארמיית הפוטומק בפיקודו של פ.ג.ט. בורגארד. שתי הארמיות השתתפו בקרב בול ראן הראשון. בקרב זה, מרבית הכוחות של ארמיית הפוטומק הוצבו בכנפה הימנית, בעוד הכוחות של ארמיית השננדואה הוצבו בכנפה השמאלית. הקרב הסתיים בניצחון מוחץ של כוחות הקונפדרציה. ארמיית הפוטומק ספגה פחות אבדות מארמיית שננדואה, ולאחר הקרב הוחלט לפרק את ארמיית השננדואה ושתי הארמיות אוחדו תחת השם ארמיית הפוטומק. ג'ונסטון מונה כמפקד החדש של הארמייה, ובורגארד מונה כסגנו לפני שהועבר לחזית המערבית.

אחת הבריגדות של הארמייה, הייתה הבריגדה ה-1 שהייתה תחת פיקודו של תומאס ג'ונתן ג'קסון. במהלך קרב בול ראן, הכריז אחד ממפקדי הקונפדרציה: "הנה ג'קסון ניצב שם, כחומת אבן! התקבצו מאחורי בני וירג'יניה אלה!". מאז זכה ג'קסון לכינוי "סטונוול" ("חומת אבן"), והבריגדה לכינוי "בריגדת סטונוול".

קישורים חיצוניים
----------------

* *Army of the Shenandoah (Confederate)* אתר המוקדש למלחמת האזרחים האמריקנית.

הערות שוליים
------------

1. ↑  בריגדה של צבא הקונפדרציה מקבילה בערך לדיוויזיה של צבא האיחוד
**קאיקאיפילו** (שם מדעי: ***Kaikaifilu***) הוא סוג נכחד של זוחל ימי ממשפחת המוזאזאוריים שחי במשך הקרטיקון של המאסטריכט שלפני 66 מיליון שנה מזמננו באנטארקטיקה ונראה שנכחד בהכחדת הקרטיקון.

מאפיינים
--------

המאובנים של מוזאזאור זה התגלו בתצורות לופז דה ברטודנו (אנ') שבאי סיימור שבאנטארקטיקה והוא תואר ב-2016 למדע בידי כששמו קרוי על שם "Coi Coi-Vilu" - אלוהות אוקיינית של שבט המפוצ'ה הצ'יליאני. שם המין היחיד בסוג - *Kaikaifilu hervei*, קרוי לכבוד החוקר הצ'יליאני פרנסיסקו הרווה (Francisco Hervé).

מוזאזאור זה היה בעל גולוגולת ארוכה באורך 1.1-1.2 מטרים עם גוף באורך של 10 מטרים בממוצע, מה שהופך אותו לאחד מהגדולים שבמוזאזאורים של חצי הכדור הדרומי, גדול יותר מהטאניווזאורוס הקרוב אליו, שגם התגלה באנטארקטיקה.

זוחל זה על פי מבנה הלסתות הארוכות והשיניים החדות החרוטיות שחלקם היו מעט גדולות יותר ומצופי אמייל, נועדו לקרוע בשר מטרף של דגים, רכיכות ושל זוחלים ימיים אחרים.

בתרבות
------

* בסדרה כוכב פרהיסטורי נראה קאיקאיפילו תוקף נקבת טוארנגיזאורוס בהיריון אך הנקבה ניצלת בידי קרוביה.

קישורים חיצוניים
----------------

ויקישיתוף מדיה וקבצים בנושא **קאיקאיפילו** בוויקישיתוף
אות השירות בישראל, גרסה ישנה
**אות השירות בישראל** הוא אות המוענק לנספחים צבאיים זרים המשרתים בישראל, לקראת סיום שליחותם בארץ. על ייסוד האות החליטה ועדת השרים לענייני סמלים וטקסים ב-19 בדצמבר 2006 והחלטה זו קיבלה תוקף של החלטת ממשלה ביום 11 בינואר 2007.

זכאות לאות
----------

האות יוענק לנספח הצבאי הזר בתום שירותו, בתנאי ששירת שנתיים לפחות בישראל, כביטוי סמלי וכהוקרה על שירותו בישראל. ראש אגף אסטרטגיה ומעג"ש בצה"ל רשאי, בנסיבות חריגות, לאשר הענקת אות השירות בישראל לנספח צבאי זר, אשר שרת בישראל תקופה קצרה יותר. ההחלטה להעניק את אות השירות בישראל תתואם מבעוד מועד עם הזכאי לקבלתו - כדי לקבל את הסכמתו או אישור הנחוץ לו לשם קבלת האות ממדינתו.

נספחים צבאיים עד דרגת קולונל יקבלו את האות מידי ראש החטיבה לקשרי חוץ באגף אסטרטגיה ומעגל שלישי של צה"ל. לנספחים צבאיים זרים בעלי דרגה הגבוהה מקולונל, יוענק האות על ידי ראש אגף אסטרטגיה בצה"ל.

ראש החטיבה לקשרי חוץ יהיה מוסמך, באישור הרמטכ"ל, לשלול מנספח את אות השירות בישראל אם ישתכנע כי הנספח פגע בביטחונה של מדינת ישראל או בחוקיה, או התבטא באופן פוגעני נגד העם היהודי ומדינת ישראל.

הערות שוליים
------------

1. ↑  החלטת ממשלה 1010(סט38/).

| אותות ועיטורים ישראליים |
| --- |
| עיטורי צה"ל | עיטור הגבורה • עיטור העוז • עיטור המופת • ציון לשבח • אות הערכה מטעם הרמטכ"ל • אות מצטיין הרמטכ"ל • אות מצטיין הנשיא • מצטיין שר הביטחון |
| עיטורי המשטרה, השב"ס וכבאות והצלה | עיטור הגבורה • עיטור האומץ • עיטור המופת • עיטור השירות • עיטור ההתנדבות |
| אותות מערכה | מלחמת הקוממיות • מלחמת סיני • מלחמת ששת הימים • מלחמת ההתשה • מלחמת יום הכיפורים • מערכת שלום הגליל • המערכה ברצועת הביטחון • מלחמת לבנון השנייה • מערכת צוק איתן |
| אותות שירות | אות השומר • אות ניל"י • אות ההגנה • אות האצ"ל • אות הלח"י • עיטור אסורי שלטון המנדט עיטור לוחמי המדינה • אות ההתנדבות • אות הלוחם בנאצים • אות המשמר |
| אחר | אות השירות המבצעי • פרס ביטחון ישראל • אות הוקרה מטעם האלוף • אות השירות בישראל • אות המעפיל • נס הקוממיות • אות קטמון (בוטל) |
| ראו גם | סיכות צה"ל • ועדת השרים לענייני סמלים וטקסים |
**יאקובוס "ג'ייק" צאקאלידיס** (ביוונית: **Ιάκωβος Τσακαλίδης**, בגאורגית: **იაკოვოს წაკალიდას**; נולד ב-10 ביוני 1979) הוא כדורסלן ממוצא יווני-פונטי - גאורגי, יליד רוסתווי, גאורגיה. 

גובהו של צאקאלידיס 2.18 מטר והוא שוקל 132 קילוגרמים. צאקאלידיס החל לשחק ב-1996 בקבוצת א.א.ק אתונה. נבחר על ידי פיניקס סאנס בסיבוב הראשון (במקום ה-25 הכללי) בדראפט ה-NBA של שנת 2000, ובקיץ של שנה זו עבר לשחק בקבוצה. ב-30 בספטמבר 2003, הועבר צאקאלידיס מקבוצתו הקודמת, הממפיס גריזליס, אל שורות היוסטון רוקטס, ששלחה תמורתו את הפורוורד סקוט פדג'ט. הוא מחזיק באזרחות כפולה, גאורגית (מולדתו) ו-יוונית, היכן שגדל. בקריירת ה-NBA שלו הוא צבר ממוצעים של 4.8 נקודות למשחק ו-3.9 ריבאונדים למשחק, כאשר בעונה החולפת קלע 2.3 נקודות ואסף 3.1 ריבאונדים בלבד בשורות הרוקטס. 

בקיץ 2007 החליט לחזור לשחק ביוון וחתם בשורות אולימפיאקוס, בה שיחק במשך עונה אחת בסיומה שוחרר מחוזהו.

קישורים חיצוניים
----------------

ויקישיתוף מדיה וקבצים בנושא **ג'ייק צאקאלידיס** בוויקישיתוף

* פרופיל, באתר Basketball-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר היורוליג
* הפרופיל הרשמי באתר NBA.COM, באנגלית
* אמיר בוגן, רוסיה: ג'ייק צקאלידיס סיכם בדינמו מוסקבה, באתר ynet, 8 באוגוסט 2006
"תיקי חבצלת" במשרדי קול ישראל
**נוהל "חבצלת"** מפרט את כללי הטקס להלוויה ממלכתית בישראל. בגרסתו הנוכחית גובש הנוהל בהחלטת ממשלה המבוססת על החלטה קודמת של ועדת השרים לענייני סמלים וטקסים.

הנוהל
-----

האישים שבעת לווייתם מופעל נוהל "חבצלת" הם:

* נשיא המדינה ונשיא המדינה לשעבר
* ראש הממשלה וראש הממשלה לשעבר
* ראש הממשלה החלופי וראש הממשלה החלופי לשעבר
* יושב ראש הכנסת ויושב ראש הכנסת לשעבר
* שר מכהן
* נשיא בית המשפט העליון
* אדם אחר שממשלת ישראל או ועדת השרים לענייני סמלים וטקסים החליטה להפעיל את הנוהל בהלווייתו.

האחריות על ביצוע נוהל "חבצלת" מוטלת על מרכז ההסברה. ביצוע הקבורה מוטל על צה"ל, אך בעת מלחמה או במצב כוננות למלחמה מועברת משימה זו למשטרת ישראל.

בהשאלה
------

כיסוי לוחית הרישוי והשמשה הקדמית של רכב שנפגע בפיגוע ירי, כדי למנוע פרסום פרטים מזהים בטרם תימסר הודעה רשמית למשפחות הנפגעים
בהשאלה לתחום העיתונאות, "חבצלת" הוא כינוי לאוסף מאמרים וכתבות השמורים במערכות החדשות, לפרסום נקרולוג במקרה של אישיות ממלכתית. "תיקי חבצלת" מוכנים מראש גם עבור אישים מתחומי התרבות והבידור, ונעשה בהם שימוש בלוח המשדרים עם פטירתם.

על בסיס נוהל "חבצלת" ניתן השם "חבצלת פיגועים" לנוהל הבאתו לקבורה של אזרח שנהרג בפיגוע או בפעולה מלחמתית.

קישורים חיצוניים
----------------

* "חבצלת" - עקרונות לתכנון ולביצוע לוויות ממלכתיות, החלטה מספר 1428 של ממשלת ישראל השלושים, משנת 2004, באתר של משרד ראש הממשלה
* רזי ברקאי, השעון לא צילצל, באתר העין השביעית, 1 בפברואר 1997 - אודות נוהל חבצלת באמצעי התקשורת
* תיק "חבצלת" - טיוטה להערות, 3 באפריל 1972

הערות שוליים
------------

1. ↑  רוביק רוזנטל, טייס אוטומטי ותמונת חתונה, באתר "הזירה הלשונית", 21 בדצמבר 2007
2. ↑  חוזר מנכ"ל, נוהל "חבצלת פיגועים", **משרד הפנים**, 2007
**נודוזאורוס** (שם מדעי: *Nodosaurus*; מילולית: "לטאת כפתורים") הוא סוג דינוזאור ממשפחת הנודוזאוריים שחי בקרטיקון העליון באמריקה הצפונית וקיבל את שמו בידי החוקר הנודע עותניאל צ'ארלס מארש ב-1889. מאובניו נמצאו בין ויומינג לקנזס.

מאפיינים
--------

הנודוזאורוס היה נודוזאור גדול יחסית באורך ש 4 עד 6 מטרים ומשקל 680 קילוגרם שהיה בעל שריון גרמי מגובשש שכיסה את פלג גופו העליון. הוא היה בעל בטן נמוכה ורגליים קצרות וייתכן שגם היה בעל קוצים. במראהו הזכיר ארמדיל גדול בעל ראש קטן וזנב מוארך. לצידי הצלעות היו קוצים ארוכים יותר שסודרו יחדיו כמו כפתורי חולצה ומהם היצור קיבל את שמו המדעי. פלג הגוף התחתון היה רך. לסתות הנודוזאורוס היו קצרות ובעלות שיניים קטנות. ייתכן שהוא ניזון בעיקר מצמחייה רכה כמו עלים צעירים או פירות וייתכן שהוא בלע גסטרוליתים כדי לעזור לו לעכל את מזונו.

בתרבות
------

דינוזאור זה הופיע במשחקי המחשב Jurassic World: Alive, עולם היורה: המשחק, פארק היורה 3: בניית פארק, Jurassic World Evolution וJurassic World Evolution 2 של פארק היורה אך לא מופיע בסרטים.

קישורים חיצוניים
----------------

ויקישיתוף מדיה וקבצים בנושא **נודוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

* נודוזאורוס, באתר אנציקלופדיה בריטניקה (באנגלית)
* Nodosaurus במדריך הדינוזאורים The Dino Directory של המוזיאון להיסטוריה של הטבע (לונדון)
**פיאט אונו** (באיטלקית: **Fiat Uno**) היא מכונית סופרמיני של הקונצרן האיטלקי פיאט. 

סדרת האונו הושקה בשנת 1983 כמחליפת הפיאט 127 ויוצרה באיטליה עד 1995. אף שהייצור באיטליה נפסק, בפיאט עדיין מייצרים את דגמי האונו אך הם מיועדים כעת בעיקר לשוק הדרום אמריקאי ולא לשוק האירופאי. פיאט פונטו החליפה את האונו באירופה בשנת 1993 כשהיא משווקת תחילה במקביל לאונו וב-1995 החליפה אותה במלואה.

דור ראשון (1983–1989)
---------------------

סדרת האונו הושקה בשנת 1983 על מנת להחליף את הפיאט 127 המזדקנת. הרכב עוצב על ידי ג'ורג'טו ג'וג'ארו ונחשב למתקדם בזמנו. הרכב מתאפיין במבנה קופסתי מרובע בעל מקדם גרר 0.34. המכונית נודעה בצריכת הדלק הנמוכה שלה ובמרווח הפנימי הנרחב. בתכנון הרכב שולבו לקחים רבים מתכנון המיניוואן הניסויי לנצ'ה מגא-גאמא של ג'וג'ארו. הרכב זכה בתואר "מכונית השנה באירופה" בשנת 1984.

בהתחלה צוידה האונו במנועי בנזין ותיקים של פיאט בנפחים של 900, 1,100 ו-1,300 סמ"ק. המכונית בתצורת הצ'בק הוצעה עם שלוש או חמש דלתות. בשנת 1985 צוידה במנוע ה-Fire החדש בעל ביצועים משופרים וצריכת דלק חסכונית יותר. האונו נחשבת כמכונית קלה ונוחה במיוחד לתחזוקה, ועקב תפוצתה הגבוהה מחירי חלקי החילוף שלה נמוכים ביותר.

בשנת 1987 הופיעה גרסת הדיזל 60DS בעלת מנוע בנפח של 1,700 סמ"ק. תוספת המשקל של המנוע הקשתה על ההיגוי כי לא היה למכונית זו הגה כח. מנוע הדיזל היה חלש, גס ורועש וגרסה זו לא זכתה להצלחה. אונו דיזל לא יובאה לישראל כלל.

דור שני (1989–1995)
-------------------

בשנת 1989 עבר הדגם מתיחת פנים קלה, שופרה שילדתו ומקדם הגרר שופר ל-0.30. תצורה זו קרויה "אונו דור שני". גם פנים הרכב שודרג בעיצוב חדש. מנוע בנפח 1,400 סמ"ק החליף את מנוע ה-1,300 הישן והושק דגם טורבו בעל ביצועים שנחשבו מעולים לאותה תקופה באותה קטגורית המחיר. מעל ל-6,000,000 מכוניות פיאט אונו נמכרו ברחבי אירופה.

גלריה
-----

* הדור הראשון של פיאט אונוהדור הראשון של פיאט אונו
* הדור השני של פיאט אונוהדור השני של פיאט אונו

קישורים חיצוניים
----------------

ויקישיתוף מדיה וקבצים בנושא **פיאט אונו** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph116998

 |
**התעמלות קבוצתית אסתטית** (באנגלית: **AGG**) הוא תחום התעמלות שפותח מ"התעמלות נשים" (בפינית: **naisvoimistelu**) שמקורה בפינלנד. הענף מזכיר את ההתעמלות האומנותית, אך ישנם כמה הבדלים משמעותיים: בהתעמלות אסתטית הדגש הוא על תנועת גוף גדולה ורציפה והקבוצות גדולות יותר. צוותי ההתעמלות האסתטית מורכבים לרוב מ-6-10 מתעמלות, וחלק מקבוצות הילדים גדולות אף יותר. יתרה מזאת, אין שימוש באביזרים (כגון: כדור, סרט, וחישוק) בתחרויות בינלאומיות. 

הספורט דורש איכויות גופניות כמו גמישות, שיווי משקל, מהירות, חוזק, קואורדינציה ותחושת קצב בהן מודגשות תנועות הגוף בזרימה, באקספרסיביות ובאסתטיקה. ביצוע טוב מתאפיין באחידות ותזמון. תוכנית התחרות מורכבת מתנועות גוף מגוונות ורבות, כמו גלי גוף ונדנדות, איזונים וסיבובים, קפיצות וניתורים, צעדי ריקוד והרמות. 

הפדרציה הבינלאומית להתעמלות אסתטית בקבוצות (IFAGG) הוקמה בשנת 2003. בפדרציה חברות בין השאר אוסטרליה, אוקראינה, איטליה, איי פארו, אסטוניה, ארצות הברית, בולגריה, דנמרק, הונגריה, יוון, יפן, מקסיקו, ניו זילנד, פינלנד, צ'כיה, צרפת, קנדה, רוסיה, וספרד.

קטגוריות גיל
------------

בהתעמלות אסתטית הקבוצות מתחרות בקטגוריות הגיל הבאות: 

* ילדים בקטגוריית 8-10 שנים
* ילדים בקטגוריה 10-12 שנים
* ילדים בקטגוריות 12–14 שנים
* קטגוריית נערות: 14-16 שנים
* קטגוריה בכירה: מעל 16

בנוסף, קיימת קטגוריית סטודנטים באוניברסיטה בה מתעמלות צריכות להיות בגיל 17 ומעלה. רק המתעמלים בקטגוריית הנערות והבוגרות מתמודדות בתחרויות בינלאומיות בקטגוריה A, כמו אליפות העולם.

אליפויות בינלאומיות
-------------------

התחרויות הבינלאומיות בהתעמלות קבוצתית אסתטית מחולקות לתחרויות בקטגוריית A הכוללות אליפות עולם, אליפות יבשתית, תחרויות גביע העולם, תחרויות גביע האתגר (לנערות), ותחרויות בקטגוריית B הכוללות למשל תחרויות בינלאומיות לילדים.

התעמלות קבוצתית אסתטית היא תחום שאינו מוכר כיום על ידי התאחדות ההתעמלות הבינלאומית. אליפות העולם מאורגנת מדי שנה מאז שנת 2000 על ידי הפדרציה הבינלאומית להתעמלות קבוצתית אסתטית(IFAAG).

הערות שוליים
------------

1. ↑  Lajiesittely (אורכב 21.06.2014 בארכיון Wayback Machine), Suomen Voimisteluliitto.
2. ↑  "Members - International Federation of Aesthetic Group Gymnastics, IFAGG". *ifagg.sporttisaitti.com*. נבדק ב-2018-05-16.
3. ↑  Competition - International Federation of Aesthetic Group Gymnastics, IFAGG, ifagg.sporttisaitti.com
4. ↑  World Championships, IFAAG World Championships.
5. ↑  Results, IFAAG Results.
**היירוקלס מאלכסנדריה** (ביוונית: **Ἱεροκλῆς ὁ Ἀλεξανδρεύς**) היה סופר נאופלאטוניסט יווני שהיה פעיל סביב 430 לספירה.

הוא למד תחת פלוטרכוס (הנאופלטוניסט) באתונה בראשית המאה ה-5, ולימד במשך כמה שנים באלכסנדריה. נראה כי הוא גורש ממנה והתיישב בקונסטנטינופול. בזמן שהתגורר שם, בא לידי התנגשות עם הממשלה הנוצרית והוכה באופן חמור בבית המשפט, ייתכן בשל דבקותו בדת היוונית הישנה. הוא נזרק לכלא והולקה באכזריות. לאחר מכן גורש ופרש לאלכסנדריה. תאוסביוס נזכר כתלמידו.

חיבוריו
-------

החיבור השלם היחיד שלו שנשמר, היא הפרשנות על "פסוקי הזהב של פיתגורס" (אנ'). היא נהנתה ממוניטין רב בימי הביניים וברנסאנס, וישנם תרגומים רבים בשפות אירופיות שונות. כמה כתבים אחרים, במיוחד אחד על השגחה וגורלו, מסת נחמה המוקדשת לפטרונו אולימפיודורוס מתבאי, מצוטטים או נזכרים על ידי פוטיוס וסטובאיוס (אנ'). היירוקלס טען נגד פטליזם אסטרולוגי בהתבסס על כך שהוא נתמך על ידי צורך בלתי-רציונלי במקום על ידי השגחה אלוהית רציונלית. מאותה סיבה, הוא התנגד לפרקטיקות תאורגיות ומאגיות, מכיוון שאלו ניסיונות להחליף את הסדר ההשגחתי האלוהי.

אף על פי שהוא אף פעם לא מזכיר את הנצרות בחיבוריו ששרדו, כתביו נלקחו כניסיון ליישב בין מסורות דת יוונית לבין האמונות הנוצריות בהן הוא אולי נתקל בקונסטנטינופול.

לאוסף של כ-260 הערות שנונות המיוחסות להיירוקלס ולפילאגריוס, ה"פילוגלוס", אין קשר עם היירוקלס מאלכסנדריה, אך ככל הנראה הוא אוסף מאוחר יותר, שנוסד על בסיס שני אוספים ישנים יותר. כיום מוסכם כי הקטעים של ה"אלמנטים של אתיקה" שנשמרו על ידי סטובאיוס הם מתוך חיבור מאת פילוסוף סטואי בשם היירוקלס (אנ'), בן זמנו של אפיקטטוס, אשר זוהה עם "Hierocles Stoicus vir sanctus et gravis" אצל אולוס גליוס (ix. 5. 8). תיאוריה זו מאושרת על ידי גילויו של פפירוס.

קישורים חיצוניים
----------------

* היירוקלס מאלכסנדריה, באתר אנציקלופדיה בריטניקה (באנגלית)

הערות שוליים
------------

1. 1 2 3 4 5 6 7 8 9  Hierocles of Alexandria, המהדורה האחת-עשרה של אנציקלופדיה בריטניקה, בויקיטקסט באנגלית
2. 1 2 3 4  Hierocles of Alexandria, המילון לביוגרפיה וספרות נוצרית עד המאה ה-6, בויקיטקסט באנגלית
3. ↑  Hierocles, באנציקלופדיה לפילוסופיה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007262657505171
* BIBSYS: 90220684
* BNE: XX1299869
* BnF: cb11907497v (data)
* CiNii: DA02979239
* GND: 118550845
* ICCU: BVEV023900
* ISNI: 0000 0001 2270 5640
* LCCN: n83124599
* NKC: ola2002158714
* NLA: 35599747
* NLG: 53296
* NLP: A2406273X
* NSK: 000379094
* NTA: 071780602
* RERO: 02-A000080288
* SELIBR: 190693
* SUDOC: 086697137
* Trove: 1010008
* VcBA: 495/44689
* VIAF: 84971648
* WorldCat: lccn-n83124599

 |
**קרפיון זאב קולורדו** (שם מדעי: ***Ptychocheilus lucius***) הוא מין של דג גדול ממשפחת הקרפיוניים הנפוץ באמריקה הצפונית בנהר הקולורדו. 

זהו הגדול שבבני משפחתו באמריקה הצפונית והוא יכול לגדול לאורך 1.8 מ' ולמשקל 45 ק"ג. ישנם גם דיווחים לא מאומתים על דגים באורך 3 מ'. דג זה אפור-כסוף ובמראהו הוא מזכיר מעט את זאב הנהרות הטורף. מראהו מוארך והוא בעל סנפירים קטנים, כיסוי זימים גדול בצבע לבן וזנב צר העוזר להתפרץ במהירות. הראש צר ובו שיניים חדות. העיניים צהובות וגדולות.

הדגיגים שאורכם 5 ס"מ ניזונים מחרקים, מדפניות ומשטרגליים, אך כשהם גדלים לאורך 30 ס"מ הם מתחילים לצוד בעיקר דגים. דגים אלה בשונה משאר בני משפחתם יכולים לשחות גם במים מליחים או אף מלוחים בקרבת החופים. כשהם גדלים הם נכנסים לזרמים עמוקים או לנהרות שוצפים ושם חיים. הם יכולים לנדוד יותר מ-100 ק"מ בנדודים לעבר אתרי הרבייה שלהם.

תפוצתם היא בנהרות שמאריזונה וקליפורניה ועד למקסיקו. כתוצאה מדיג הדג נמצא בסכנת הכחדה.

קישורים חיצוניים
----------------

ויקישיתוף מדיה וקבצים בנושא **קרפיון זאב קולורדו** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ARKive
* ITIS
* NCBI
* GBIF
 |

הערות שוליים
------------

1. ↑  קרפיון זאב קולורדו באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546277605171

 |
**ניקולה אילייב** (בבולגרית: **Никола Илиев**; נולד ב-6 ביוני 2004 ביודלניק שבבולגריה) הוא כדורגלן בולגרי המשחק בעמדת הקשר ההתקפי בקבוצת אינטר מילאנו ובנבחרת בולגריה.

קריירת מועדונים
---------------

אילייב גדל במחלקות הנוער של אריסטון רוסה ובוטב פלובדיב. ב-29 בספטמבר 2019 ערך את הופעת הבכורה שלו בקבוצה הבוגרת של בוטב פלובדיב, בהפסד 1-0 לסלביה סופיה במסגרת ליגת העל הבולגרית. בסך הכל ערך שתי הופעות ליגה במדי המועדון.

ב-9 ביוני 2020 חתם אילייב על חוזה לארבע עונות באינטר מילאנו מהסרייה א'.

קריירה בינלאומית
----------------

ב-23 בספטמבר 2022 ערך אילייב את הופעת הבכורה שלו בנבחרת בולגריה, בניצחון 5-1 על נבחרת גיברלטר במסגרת ליגת האומות 2022/2023.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  Никола Илиев подписа с Интер за 4 години באתר BNR, ‏ 9 ביוני 2020 (בבולגרית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ניקולה אילייב"**.
**נושא הנחש** הוא שמה האסטרונומי של קבוצת כוכבים הנמצאת על קו המשווה השמימי. אזור זה בשמים מכיל צבירי כוכבים רבים וחלק של שביל החלב הקרוב למרכזו. מסלול השמש חוצה את הקבוצה בין ה-1 בדצמבר וה-17 בדצמבר.

בספטמבר 2016 נאס"א אזכרה את קבוצת הכוכבים והציתה ויכוח האם קבוצת הכוכבים נחשבת כאחד המזלות באסטרולוגיה אם לאו.

גרמי שמים מעניינים
------------------

**ראס אלהאג** (**α בנושא הנחש**) הוא כוכב כפול במרחק של פחות מ-50 שנות אור המורכב מענק לבן ובן זוג עמום מאוד עם דרגות בהירות 2 ו-7 בהתאמה.

**סביק** (**η בנושא הנחש**) הוא כוכב כפול במרחק של כ-88 שנות אור המורכב מזוג תת-ענקים לבנים עם דרגות בהירות 3.0 ו-3.5.

**ϱ בנושא הנחש** הוא למעשה מערכת בת שלושה כוכבים - זוג כוכבים קרוב בבהירויות מדרגות 5 ו-6 וכוכב נוסף מעט רחוק יותר בבהירות מדרגה 8.

**τ בנושא הנחש** הוא כוכב כפול המורכב מזוג כוכבים קרוב מאוד בבהירויות מדרגות 5 ו-6.

**כוכב ברנרד** הוא ננס אדום עם דרגת בהירות 9.5 והוא הכוכב השני בקרבתו אל השמש (אחרי המערכת α קנטאורי). לכוכב זה התנועה העצמית הגדולה ביותר, הוא נע על רקע השמים כמעלה אחת ב-350 שנים או כ-10 שניות קשת בשנה.

M10 ו-M12 הם זוג צבירי כוכבים בבהירויות מדרגות 7 ו-8. במשקפת הם נראים ככתמים מעורפלים.

IC 4665 הוא צביר כוכבים פתוח בקוטר של כמעלת קשת המכיל כ-20 כוכבים עם בהירויות סביב דרגה 7, המפוזרים באזור של הכוכב סבאלראי (β בנושא הנחש). ניתן לראותם בקלות עם משקפת.

מיתולוגיה
---------

במיתולוגיה היוונית, שכיח קישורו של נושא הנחש לאל הרפואה היווני, אסקלפיוס, אשר מטהו הוא אחד הסמלים המסורתיים של ריפוי. לפי האגדה אסקלפיוס למד את סודות החיים והמוות מנחש אשר נשא צמחי מרפא כדי לרפא נחש אחר, אותו ניסה אסקלפיוס להרוג. כדי למנוע מהמין האנושי להגיע לאלמוות תחת טיפולו של אסקלפיוס, הרג אותו זאוס במכת ברק. לאחר מכן העלה אותו לכוכבים כדי לכבד את עבודתו הנעלה.

ראו גם
------

* גלגל המזלות

קישורים חיצוניים
----------------

ויקישיתוף מדיה וקבצים בנושא **נושא הנחש** בוויקישיתוף
* ד"ר יגאל פת-אל, נושא הנחש: המזל ה-13, ווינט 18.10.08
* נאס"א שינתה את המזלות שלנו ואנשים מאבדים את זה, ואללה 23 בספטמבר 2016
* נושא הנחש, באתר אנציקלופדיה בריטניקה (באנגלית)

הערות שוליים
------------

1. ↑  Constellations and the Calendar

| הכוכבים הבהירים בקבוצת נושא הנחש |
| --- |
| 

|  |  |
| --- | --- |
| α (ראס אלהאג) • η (סביק) • ζ‏ • δ (יד פריור) • β (סבאלראי) |  |

 |

| 88 קבוצות הכוכבים המודרניות |
| --- |
| 

|  |
| --- |
| אוקטנט • אוריון • אינדיאני • אנדרומדה • ארידנוס • אריה • אריה קטן • ארנבת • ברבור • בתולה • גביע • גדי • ג'ירף • דג דרומי • דג זהב • דג מעופף • דגים • הדובה הגדולה • הדובה הקטנה • דולפין • דלי • דרקון • הר השולחן • הרקולס • זאב • זבוב • זיקית • חד קרן • חץ • טווס • טוקאן • טלה • טלסקופ • יונה • ירכתי הספינה • כלב גדול • כלב קטן • כלבי ציד • כן ציור • כתר דרומי • כתר צפוני • לווייתן • לטאה • לינקס • מאזניים • מגן • מזבח • מחוגה • מיקרוסקופ • מפסלת • מפרש • מצפן • משאבה • משולש • משולש דרומי • נבל • נושא הנחש • נחש • נחש מים • נחש מים קטן • נשר • סוסון • סקסטנט • סרגל • סרטן • עגור • עגלון • עוף החול • עורב • עקרב • פגסוס • פסל • פרסאוס • ציפור גן עדן • הצלב הדרומי • קנטאור • קסיופאה • קפאוס • קשת • רשת • שדרית • רועה דובים • שועלון • שור • שעון מטוטלת • שערות ברניקי • תאומים • תנור |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4396662-7

 |
וילה האמרשמידט
**וילה האמרשמידט** (בגרמנית: **Villa Hammerschmidt**) הייתה בית המגורים הרשמי של נשיא גרמניה בין השנים 1951–1994 בבון בעת שזו הייתה בירת גרמניה המערבית. בשנת 1994, עם העברת בירת גרמניה (לאחר איחוד גרמניה המזרחית וגרמניה המערבית) לברלין העביר נשיא גרמניה דאז, ריכרד פון וייצזקר את מעונו הרשמי מהווילה לארמון בלוו שברובע טירגארטן בברלין. מאז שנת 1994 מהווה הווילה מקום מגורים משני של הנשיא, והוא משתמש בה בעת ביקוריו בבון.

הווילה נמצאת במרכז הרובע הממשלתי של בון, על גדת נהר הריין (הזורם צפונית לווילה) ולמול מוזיאון קניג (הנמצא דרומית לווילה). הווילה נמצאת בסמוך לארמון שאומבורג, מקום המושב המשני הרשמי של קנצלר גרמניה.

היסטוריה
--------

הווילה נבנתה בשנת 1860 בסגנון נאו-קלאסי עבור התעשיין העשיר אוגוסט דייקהוף. בשנת 1868 נרכש המבנה על ידי לאופולד קניג ועבורו שופץ המבנה ועוצב מחדש על ידי האדריכל אוטו פנר. בשנת 1928 הווילה חולקה למספר דירות מגורים, ובשנת 1945 עם תום מלחמת העולם השנייה תפס הצבא הבריטי את הווילה כדירת שרד. מאז שנת 1950 מהווה הווילה בית מגורים רשמי של ממשלת גרמניה.

דירת נשיא גרמניה נמצאת בקומה השנייה של המבנה. בקומה הראשונה נמצאים חדרי האירוח הרשמיים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **וילה האמרשמידט** |

* 

* אתר האינטרנט הרשמי של וילה האמרשמידט
* תצלום אוויר של המבנה
* תיאור ביקור מיכאיל גורבצ'וב בווילה

|  |  |
| --- | --- |
| בקרת זהויות עריכת הנתון בוויקינתונים | 
* GND: 4322021-6
* VIAF: 239609701
* WorldCat (עם VIAF): 239609701

 |
פירוש נוסף ערך זה עוסק במתקן שתייה לבעלי חיים. אם התכוונתם למשמעות אחרת, ראו שוקת (פירושונים).
פירוש נוסף ערך זה עוסק במתקן שתייה לבעלי חיים. אם התכוונתם למתקן מים ציבורי, ראו סביל.
**שוקת**, מתקן שתייה לבעלי חיים, ידוע גם בשם רהט.

רהט במקרא
---------

במקרא מופיע הרהט מספר פעמים, אך תמיד הוא כתיאור ברבים ולא כמקום בודד; בנוסף בכל הפעמים מדובר במתקן שתייה המיועד לבעלי חיים ולא לאדם. אזכוריו הן בפגישת רבקה ועבד אברהם
(בראשית, כ"ד, כ'):

> 
> וַתְּמַהֵר וַתְּעַר כַּדָּהּ אֶל **הַשֹּׁקֶת** וַתָּרָץ עוֹד אֶל הַבְּאֵר לִשְׁאֹב וַתִּשְׁאַב לְכָל גְּמַלָּיו
> 
> 
> 
> 

בסיפור אודות יעקב אבינו והצאן (בראשית, ל', ל"ח–מ"א):

> 
> וַיַּצֵּג אֶת הַמַּקְלוֹת אֲשֶׁר פִּצֵּל **בָּרֳהָטִים** בְּשִׁקֲתוֹת הַמָּיִם אֲשֶׁר תָּבֹאןָ הַצֹּאן לִשְׁתּוֹת לְנֹכַח הַצֹּאן וַיֵּחַמְנָה בְּבֹאָן לִשְׁתּוֹת...וְהָיָה בְּכָל יַחֵם הַצֹּאן הַמְקֻשָּׁרוֹת וְשָׂם יַעֲקֹב אֶת הַמַּקְלוֹת לְעֵינֵי הַצֹּאן **בָּרֳהָטִים** לְיַחְמֵנָּה בַּמַּקְלוֹת
> 
> 
> 
> 

בפגישת משה עם בנות יתרו (שמות, ב', ט"ז):

> 
> וּלְכֹהֵן מִדְיָן שֶׁבַע בָּנוֹת וַתָּבֹאנָה וַתִּדְלֶנָה וַתְּמַלֶּאנָה אֶת **הָרְהָטִים** לְהַשְׁקוֹת צֹאן אֲבִיהֶן
> 
> 
> 
> 

ואף בשיר השירים (שיר השירים, ז', ו'):

> 
> רֹאשֵׁךְ עָלַיִךְ כַּכַּרְמֶל וְדַלַּת רֹאשֵׁךְ כָּאַרְגָּמָן מֶלֶךְ אָסוּר **בָּרְהָטִים**
> 
> 
> 
>

משמעות המילה בעברית
-------------------

פרשני המקרא ציינו פירושים שונים למשמעות המילה רהט, מתוך פירושיהם ניתן להבין את המשמעות הלשונית של המילה רהט בתקופות השונות:

* בארמית רהט פירושו **רוץ**, על סמך כך ניתן להבין את פירושו של רש"י שרהט הוא "במרוצות המים" כלומר מקום אליו מביאים (=מריצים) מים.
* בתרגום אונקלוס מפורש שרהט זהו מקום שוקת המים
* רס"ג הסביר שרהטים אלו ברכות מים קטנות (לעומת שוקת שהיא תעלת מים).

| מיזמי קרן ויקימדיה |
| --- |
| ויקימילון ערך מילוני בוויקימילון: **רהט** |
| ויקימילון ערך מילוני בוויקימילון: **שקת** |
| ויקישיתוף תמונות ומדיה בוויקישיתוף: **שוקת** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007291780205171
* BNE: XX557938
* LCCN: sh00000535

 |
**יחיאל (חיליק) בורשטיין** (נולד ב-25 במרץ 1934) הוא אלוף-משנה בדימוס בצה"ל. פיקד על מבצע רמון לפינוי בסיסי חיל המודיעין מחצי האי סיני, כיהן כראש מחלקת ציוד ותקציבים בחמ"ן, נציג חמ"ן במשלחת משרד הביטחון בניו יורק והקים את מערך הרכש ומערך הלוגיסטיקה ביחידה 8200 .

ביוגרפיה
--------

נולד בתל אביב, בנם של יהודית ויששכר בורשטיין, אחיו הגדול הוא האלוף שלמה ענבר. בהמשך עברה משפחתו לנתניה בה גדל.

בשנת 1946 התנדב לתנועת הנוער העובד, ובהמשך לארגון "ההגנה" ולפלוגה הימית של הפועל, בהיותו בן 14.

בשנת 1948, עם פרוץ מלחמת העצמאות, התגייס לחטיבת אלכסנדרוני לגדוד 132. לאחר שהתגלה גילו הצעיר שוחרר משירות.

בשנת 1953 החל את שירותו בחיל הקשר והאלקטרוניקה כמכונאי קשר כאזרח עובד צה"ל והמשיך לשרת כבח"ק (בחזקת קצין) במגוון תפקידים.

ב-1966 גויס לצבא הקבע וסיים קורס קציני קשר בדרגת סגן. לאחר מלחמת ששת הימים עבר לפיקוד המרכז ושימש כמפקד בסיס. לאחר מכן פיקד כקצין ציוד פיקודי ולאחר מכן מפקד בסיס הציוד בצריפין, בו קידם את נושאי הניהול הלוגיסטי והתקציבים.

בשנת 1973, ערב מלחמת יום הכיפורים, עבר לתפקיד סגן-אלוף ביחידה 8200 של חיל המודיעין. דרגה זו הוענקה לו במהלך המלחמה בקיצור פז"מ. מעבר זה בוצע על בסיס הכשרתו בחיל הקשר והאלקטרוניקה, החל מהיותו סמכות מרכזית בבסיס אחסנה 399 דרך היותו מפקד בסיס ציוד 382, קצין ציוד פיקודי בפיקוד המרכז 372 ובהמשך - מפקד בסיס מקשר"ר.

לאחר מכן הקים בורשטיין את מערך הרכש והלוגיסטיקה בחיל המודיעין.

בשנת 1978 מונה למפקד מבצע "רמון" לפינוי בסיסי אגף המודיעין מסיני לאחר חתימת הסכם השלום עם מצרים. במסגרת יישום הסכם השלום נדרש צה"ל לפנות את כלל בסיסיו משטח חצי האי סיני, כולל פירוק מתקנים מודיעיניים רגישים, הוצאת תשתיות חיוניות, השמדת מתקנים צבאיים בסיני והקמת מתקנים חדשים בתוך גבולות המדינה. לאחר סיום המבצע קיבל את תפקיד ראש מחלקת ציוד ותקציבים בחיל המודיעין.

בשנת 1990 נשלח כנספח חיל המודיעין למשלחת משרד הביטחון בניו יורק. בסוף שנת 1994 חזר לישראל ובשנת 1996 פרש מצה"ל לאחר 43 וחצי שנות שרות.

עם שחרורו, המשיך לשרת במילואים והוענקה לו תעודת הוקרה "קצין מילואים מצטיין חילי" על ידי ראש אמ"ן.[דרוש מקור]

באזרחות התנדב ושימש כחבר בוועדות מכרזים של משרד הביטחון - ובצוות - ארגון גמלאי צה"ל בהנהלת סניף רמת גן, הנהלת מחוז דן, חבר המועצה הארצית, נציג מחוז דן בוועדת מתנדבים ובוועדת כספים ארצית, אחראי על הלוגיסטיקה בחירום בעיריית רמת גן, התנדב במשמר האזרחי ברמת גן כ-15 שנים, חבר הנהלת העמותה להנצחת חללי חיל הקשר והתקשוב וממקימיה, חבר הנהלת עמותת חיל המודיעין, חבר בעמותת בוגרי יחידה 8200 וכן הקים סייע לריכוז ציוד לשימור המורשת ביחידה. על פעולות אלו ואחרות, הוענק לו ציון לשבח ממפקד יחידה 8200.[דרוש מקור]

בשנת 2012 הוענק לו תואר "יקיר העיר רמת גן".

קישורים חיצוניים
----------------

* יחיאל בורשטיין, אתר עיריית נתניה
* יחיאל בורשטיין, אתר עמותת צוות
* יקיר עיריית רמת גן, אתר עיריית רמת גן
**וילה סארגו** (**Villa Sarego**) היא אחת הווילות הכפריות שבנה האדריכל האיטלקי אנדראה פלאדיו באזור ונטו שבצפון איטליה (בסנטה סופיה במחוז ורונה).

הווילה השוכנת קילומטרים אחדים מצפון-מערב לוורונה, הוזמנה על ידי האדון מרק-אנטוניו סארגו, שהיה בעל מחצבה לאבני גיר. זו ודאי הסיבה שרוב הבנייה שלה עשויה באבן גיר מסותתת (בעוד שמרבית הווילות הפלאדיאניות האחרות בנויות לבנים ומטויחות, וגם פרטי הבנייה, כגון עמודים, כותרות, כרכובים וכדומה, מכוירים בטיח). הווילה נבנתה בשנות השישים של המאה השש-עשרה. וילה סארגו הוכרזה על ידי ארגון אונסק"ו כאתר מורשת עולמית.

אדריכלות
--------

תוכנית המבנה פורסמה על ידי פלאדיו בספרו "ארבעת הספרים על אודות האדריכלות". מהשוואה עם התוכנית של פלאדיו שהתפרסמה בספרו עולה שרק כמחצית מן הבניין הוקמה, אך יש המשערים שלא התכוונו לבנות מעבר לכך. 

תוכנית הבניין שונה מכל מה שמקובל בווילות האחרות של פלאדיו. חלקו העיקרי של הבניין היא חצר רבועה גדולה. במקור הייתה מתוכננת להיות מוקפת עמודים, אך רק שלושה מתוך ארבעת הצדדים הוקמו. החצר מוקפת בעמודים קולוסאליים (עמודים שגובהם כגובה שתי קומות, ולא כמקובל – כדי קומה אחת בלבד). לעמודים בסיסים אטיים וכותרות בסדר האיוני התומכים בארכיטרב מדורג ובאפריז המעוטר בזמורות מתפתלות. העמודים בנויים מחוליות, וקצותיהן מסותתות למשעי לשם התאמתן זו לזו, אך פניהן נותרו מחוספסים בסגנון המכונה רוסטיקלי (rustica - "כפרי"). פלאדיו עשה כבר קודם שימוש בסיתות אבן מחוספס (למשל בחזית האחורית של וילה פיזאני בבניולו), אך החזות כאן מיוחדת ומפתיעה.

לבניין שתי קומות. בקומה השנייה שני אולמות גדולים, הניצבים זה מול זה. חצר קדמית עם סטיו עמודים, ואכסדרה חצי עגולה בירכתי המבנה, המופיעים בתוכנית המבנה, לא בוצעו.

לקריאה נוספת
------------

* אנדראה פלאדיו, ארבעת הספרים על אודות האדריכלות, תרגם לעברית רוני רייך בצירוף מבוא, הערות ומפתחות, הוצאת זמורה-ביתן-דביר, 1999, עמ' 161-160.

* Bruce Bucher, Andrea Paladio, The Architect in his Time, Abbeville Press, New-York, 1998, pp. 239-241.

קישורים חיצוניים
----------------

ויקישיתוף מדיה וקבצים בנושא **וילה סארגו** בוויקישיתוף

הערות שוליים
------------

1. ↑  ספר שני, פרק 15, עמ' 86.
בכלי שיט, **שׁוֹקַע** (באנגלית: **Draft** או **Draught**) הוא המרחק האנכי בין פני המים לבין תחתית כלי השיט (השדרית), כולל עובי דופן הגוף. השוקע מגדיר את העומק המינימלי של המים שאונייה או סירה זקוקים לו כדי לשוט. ניתן לעשות שימוש בנתון השוקע כדי לקבוע את משקל המשא שכלי שיט נושא, על ידי חישוב ההדחק ושימוש בחוק ארכימדס. מספנות הבונות אוניות מספקות טבלת הדחק לכל שוקע. צפיפות המים (מי ים או מים מתוקים) וקיבולת מכלי הדלק של האונייה חייבים להילקח בחשבון.

שוקע אונייה
-----------

סרגל שוקע ביחידות מטריות בחרטום אונייה.
* השוקע האחורי נמדד בניצב האחורי (Perpendicular of the stern).
* השוקע הקדמי נמדד בניצב הקדמי (Perpendicular of the bow).
* השוקע הממוצע (Mean draft) מחושב על פי ממוצע השוקע האחורי והשוקע הקדמי, עם תיקונים מסוימים.

שינויים בשוקע
-------------

שוקע אונייה יכול להשתנות בהשפעת גורמים רבים, לא רק על ידי שינוי הדחק האונייה. בין הגורמים העלולים להשפיע על השוקע יש למנות את נטייתה של האונייה - אונייה שאינה מאוזנת ונוטה לצד אחד עלולה להגדיל את השוקע שלה. שינוי בגובה המים עלול לשנות את השוקע, וכך גם מעבר ממי ים למים מתוקים, ולהפך. גם שינוי בטמפרטורת המים עלול לגרום לשינוי בשוקע. אונייה המגבירה את מהירותה בעת שיט במים רדודים עלולה לשנות את השוקע, דבר העלול לסכן את האונייה ולגרום לה להפגע מהקרקעית.

סרגל שוקע
---------

השוקע נמדד באמצעות סרגל מידות בחרטום ובירכתיים, ובאוניות מסוימות משתמשים גם בממוצע המידות בניצבים. שני סוגי סרגלים קיימים בשימוש: סרגל מטרי, שבו מופיעים מספרים זוגיים בלבד, וסרגל ביחידות רגל, שבו מסומנים מספרים זוגיים ואי-זוגיים גם יחד, בדרך כלל בספרות רומיות.

היבטים שימושיים של מידת שוקע
----------------------------

### אוניות גדולות

השאיפה באוניות גדולות היא לשמור על שוקע ממוצע כאשר הן ריקות (ללא מטען), זאת כדי להקל על השיט בים ולהפחית את השפעת הרוח על תנועת הספינה. כדי להשיג מטרה זו האונייה שואבת מי נטל כדי לייצב את כלי השיט, לאחר פריקת המטען.

כאשר אונייה נמצאת בתנועה היא עשויה להגביר את השוקע בירכתי כלי השיט, תופעה הנגרמת משקיעת החרטום עם הגברת כוח המנוע.

לאונייה יכול להיות שלושה מצבי שוקע

* שקועת ירכתיים (Down by the stern) - כאשר השוקע בירכתיים גדול יותר מאשר בחרטום, זהו המצב המקובל בכלי שיט, ההיגוי יעיל יותר ונצילות ההנעה מקסימלית.
* שקועת חרטום (Down by the head) - במצב זה השוקע בחרטום גדול יותר מהשוקע בירכתיים, זהו מצב חריג ולא מקובל ברוב המקרים (קורה לרוב בעת פריקה וטעינה בנמל, כאשר אחרי היציאה לים מתקנים את השוקע) במצב זה ההיגוי חלש ולקוי, ייתכן והמדחף יהיה מחוץ למים בחלקו, דברי שמגדיל את העומס עליו ומקטין את יעילותו.
* שוות שוקע (Even keel) - במצב זה השוקע בירכתיים ובחרטום זהים, מצב זה מקובל במקומות רדודים או בתעלות (סואץ ופנמה), בכניסה לנמלים בהם העומק רדוד ובמצבי ים קשים. במצב זה העומס על המנוע קל יחסית וההיגוי סביר.

### ספינות וסירות

שוקע קטן מאפשר לספינות לשוט במים רדודים יותר. השוקע הקטן מאפשר לספינות אלה גישה לנמלים קטנים, שיט בנהרות והתקרבות לחוף.

שוקע גדול מבטיח יציבות טובה יותר ברוח חזקה היות שבכך יורד מרכז הכובד של הספינה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **שוקע** |
| ויקישיתוף תמונות ומדיה בוויקישיתוף: **סימני שוקע** |
רבי **אברהם בן ר' שמואל גדיליא** (גדיליה/גדליה) הראשון, שד"ר ירושלים ומחבר **ברית אברהם**, הפירוש הקדום ביותר על הילקוט שמעוני.

ביוגרפיה
--------

בשנת ת"ח (1648) יצא מירושלים לאיטליה כדי להדפיס את ספרו "ברית אברהם", ושהה באיטליה שתים עשרה שנה.

לפני צאתו לדרכו קיבל הסכמות על ספרו מרבני ירושלים: רבי ישראל בנימין, ר' ישראל ב"ר עזריה זאבי, ור' אליעזר בן ארחא. הסכמה נוספת קיבל באיטליה מרבי משה זכות, שאף חיבר שיר לכבודו.

בזמן שהותו בליוורנו התפרנס ר' אברהם גדליה מהגהת ספרים בבית הדפוס של ידידיה גבאי. בין הספרים שהגיה שם: שו"ת רדב"ז (שנת תי"ב 1652), תשובות הרשב"א בקובץ "תולדות אדם" (תי"ז, 1657), וכנסת הגדולה על או"ח (תי"ח 1658). בהקדמתו ל"תולדות אדם" ציין ר' אברהם גדליה את תקוותו לשוב לירושלים, מאחר שכבר גמר להדפיס את ספרו על הילקוט שמעוני "בדפוס אהובי אשר כנפשי כה"ר ידידיה גבאי נר"ו".

תשובה אליו, בעת היותו בליוורנו, בשו"ת "דבר שמואל" מאת ר' שמואל אבוהב (סי' עב).

לאחר חזרתו לארץ ישראל, היה מתומכי שבתי צבי, ואף שלח מכתבים לידידיו באיטליה.

ערך סדר תפילות ולימוד לפוקדים את קבר שמואל הנביא, כולל תפילה קצרה שניסח בעצמו.

ספרו "ברית אברהם"
-----------------

הספר הודפס בליוורנו בשנים ת"י - תי"ז (1650 - 1657)

ספר זה הוא הפירוש הקדום ביותר שנכתב על הילקוט שמעוני. נדפס יחד עם הילקוט שמעוני, ובמהדורה זו הוסיף ר' אברהם גדליה קטעים חדשים לילק"ש על הנ"ך ממדרשים שונים, כגון "אגדת בראשית", שלא היו בדפוסים הקדומים של הילקוט

פירושו "ברית אברהם" כולל מובאות מפרשנים קדומים מכתבי יד שהיו בידו, כגון פירוש הספרי המיוחס לראב"ד, פירוש רבנו הלל ופירוש רבי חיים חבריא על מדרש ההלכה תורת כהנים. כמו כן הביא דברים ששמע מפי רבי חיים הכהן תלמיד רבי חיים ויטאל.

פירוש זה מצוטט רבות בספרות התורנית, כגון בפירוש "זית רענן" על הילקוט שמעוני מאת בעל המגן אברהם. בחלק מספרי הכתובים פירוש "זית רענן" אינו אלא העתקה מה"ברית אברהם". כפי הנראה בעל המגן אברהם לא השלים את ספרו, והמדפיסים הוסיפו חלקים אלה לצורך השלמת הספר.

משפחתו
------

שני בניו, ר' יעקב ור' יוסף גדיליא, נהרגו בשנת תס"ה (1705) על ידי שודדים בדרך בין עזה לחברון. ר' יוסף זה היה שד"ר של ארץ ישראל ביוון, תלמיד חכם, שכמה מתשובותיו נדפסו בספר "כרם שלמה" מאת רבי שלמה אמריליו, רבה של סלוניקי.

נכדו, ר' אברהם גדילייא השני, היה אף הוא שד"ר, בשליחות העיר חברון.

לקריאה נוספת
------------

* אריה ליב פרומקין, **תולדות חכמי ירושלים** (תרפ"ח) כרך א חלק ב עמ' 33
* אברהם יערי, **שתי תעודות לתולדות היישוב בחברון** (תש"ט) עמ' 1 - 2.
* אברהם יערי, **שלוחי ארץ ישראל** (תשי"א) עמ' 272

הערות שוליים
------------

1. ↑  קובץ ספונות ח עמ' רנ והלאה
2. ↑  יעקב שמואל שפיגל, "לתולדות הרב שלמה אלגאזי והדפסת ספריו" עמ' 135 - 136, ראו שם בהרחבה.
3. ↑  העיר על כך הרב יהודה לייב מימון, יחוסי תנאים ואמוראים, ערך 'זכאי', עמ' קנב הערה 2.
4. ↑  ברית אברהם על הילק"ש יחזקאל סי' כ, צוטט על ידי החיד"א בספרו *לב דוד* סימן לא
5. ↑  ר' מתתיהו שטראשון, "מבחר כתבים", עמ' רלג
**וילה גודי** (איטלקית: **Villa godi**) היא וילה שנבנתה על ידי האדריכל האיטלקי אנדראה פלאדיו בין השנים 1542-1537 בלונדו די לוגו (Lonedo di lugo) מצפון לעיר ויצ'נזה שבחבל ונטו, בצפונה של איטליה. זוהי ככל הנראה הראשונה מבין הווילות הכפריות שבנה פלאדיו. היא נבנתה בהזמנת האחים ג'ירולמו, פייטרו ומרקאנטוניו גודי.

הווילה מתוארת בקצרה בספרו של פלאדיו ארבעת הספרים על אודות האדריכלות, במלל ובשרטוט. התוכנית כפי שבוצעה וכפי מצבה היום שונה בפרטים אחדים מן התוכנית כפי שהיא מופיעה בספר, ובעיקר החצרות ומבני העזר בחזית המבנה ובירכתיו. הווילה הוכרזה על ידי ארגון אונסק"ו כאתר מורשת עולמית, יחד עם הווילות הפלדיאניות בוונטו האחרות והיא פתוחה לציבור.

המבנה ועיטוריו
--------------

צידו החיצוני של המבנה מתאפיין בבנייה פשוטה ללא עיטורים כלשהם. בכך הוא יוצא דופן מבין הווילות שבנה פלאדיו מאוחר יותר באותו האזור. כמקובל אצל פלאדיו חזית המבנה מתאפיינת בסימטריה דו-צדדית.

במרכז מצויה מבואה אליה מוביל גרם מדרגות חיצוני אל עבר שלוש קשתות, ומאחוריהן הפתח. לבניין שלוש קומות המאופיינות על ידי טורי החלונות. הקומה המרכזית היא קומת האדון (piano nobile), והיא מתאפיינת בחלונות גדולים וגבוהים. מתחתיה מצויה קומת הקרקע, שהיא נמוכה מאוד, חלונותיה קטנים, ובה מוקמו המטבח וחדרי השירותים. הקומה עליונה, מתחת לגג, הניכרת בחלונותיה האופקיים הצרים, היא זו המשמשת כממגורה לתוצרת החקלאית של החווה, לפני משלוחה לשווקים.

רק קומת האדון זכתה לעיטור. פלאדיו עצמו מציין כי ציורי הקיר המעטרים את חדרי קומת האדון הם פרי מכחולם של הציירים גואלטיארו בדובאנו, בטיסטה דל מורו איש ורונה ובטיסטה ונציאנו. בטיסטה דל מורו הוא הצייר שעיטר את האולם המרכזי של הבית המכונה "אולם המוזות".

ראו גם
------

* הווילות הפלדיאניות בוונטו

לקריאה נוספת
------------

* Bruce Bucher, Andrea Palladio, The architect in his Time, Abbeville press, New York, 1998, pp. 65-69

קישורים חיצוניים
----------------

ויקישיתוף מדיה וקבצים בנושא **וילה גודי** בוויקישיתוף
* 

* אתר האינטרנט הרשמי של וילה גודי

הערות שוליים
------------

1. ↑  ספר שני, פרק 15, ע' 85; במהדורה העברית של רוני רייך, בעמ' 159.
שיטת **ירי סלקטיבי** היא כל טקטיקת לוחמה בכלי ירי, המאפשרת ללוחם לזהות במהירות את המטרות בהן הוא חייב לירות, כאשר הן מפוזרות בין מטרות רבות שבהן אסור לו לירות. טקטיקות אלה משמשות בעיקר ללוחמה במחבלים המסתתרים בתוך קהל חף מפשע ובחוטפים האוחזים בבני ערובה. ירי סלקטיבי **אינו** חלק ממקצועו של הרובאי בחיל הרגלים. טקטיקות אלו נלמדות בידי כוחות משטרה ובידי יחידות צבא שיעודן הוא לעימותים עם כוחות גרילה או לפעולה בעורף האויב.

הטקטיקה המקובלת כיום - זיהוי אמצעי וכוונה. דהיינו ירי בכל אדם שמקיים את שלושת התנאים הבאים: אינו מוכר ללוחם כעמית, נושא נשק ומפגין בבירור כוונה להשתמש בנשק לרעה. דוגמה: כן יורים בזר שמניף סכין וצועק "אני אהרוג אותך", אך לא יורים בזר הנושא סכין בחגורתו ועומד חסר מעש.

טקטיקות פשוטות יותר, כמו ירי רק אל עבר מי שנושא נשק או רק לעבר מי שרץ לכיוון הלוחם, התגלו כבעייתיות. בן ערובה עשוי לרוץ אל עבר הלוחם כדי שזה יציל אותו ואדם שנושא חפץ המזוהה כנשק (סכין קצבים או מצלמת וידאו גדולה) עשוי להתגלות כאדם תמים.

באימוני ירי, עשויים להשתמש גם בטקטיקות מופשטות, כמו ירי רק לעבר מטרות הממוספרות במספר זוגי.
נשיא המדינה ראובן ריבלין בפגישת עבודה עם ז'אן-איב לה דריאן, מרץ 2016
**ז'אן-איב לה דריאן** (בצרפתית: **Jean-Yves Le Drian**; נולד ב-30 ביוני 1947) הוא פוליטיקאי צרפתי, בשנים 1974–2018 חבר המפלגה הסוציאליסטית. הוא כיהן כשר החוץ של צרפת תחת הנשיא עמנואל מקרון החל ממאי 2017 עד מאי 2022, במסגרת ממשלותיהם של אדואר פיליפ וז'אן קסטקס. לפני כן כיהן כשר ההגנה של צרפת משנת 2012 ועד 2017 תחת הנשיא פרנסואה הולנד. מצעירותו הוא היה פעיל פוליטי בתחום אזור הולדתו, חבל ברטאן.

בשנת 2018 עזב לה דריאן רשמית את המפלגה הסוציאליסטית והקים לפי שעה תנועה משל עצמו בשם "הפרוגרסיבים הברטונים".

ביוגרפיה
--------

ז'אן-איב לה דריאן נולד ב-30 ביוני 1947 בלוריאן להורים ממעמד הפועלים. הוא סיים את לימודיו באוניברסיטת רן (אנ'), שם היה פעיל באגודת הסטודנטים של צרפת.

בחודש מאי 1974 הצטרף למפלגה הסוציאליסטית הצרפתית (PS). הוא שימש כסגן ראש עיריית לוריאן בשנת 1977 ולאחר מכן, בגיל 30, נבחר לחבר האספה הלאומית של צרפת המייצג את מחוז מורביאן שנמצא בברטאן. הוא כיהן באספה עד שנת 1993 ולאחר מכן שוב בין השנים 1997 עד יוני 2007.

הוא כיהן כשר המחוזות מעבר לים בממשלתה של אדית קרסון בשנים 1991–1992.

הוא היה מועמדו של ראש ממשלת צרפת ז'אן-מארק ארו לתפקיד שר ההגנה. הוא מונה לתפקיד זה ב-16 במאי 2012. כשר ההגנה, הוא הוביל את צבא צרפת לנסיגה מאפגניסטן במהלך מלחמת אפגניסטן. כמו כן במהלך כהונתו יצא הצבא הצרפתי למבצע סרוואל במאלי, שנועד לשחרר את צפון מאלי ממורדים אסלאמיסטים. לה דריאן אמר בריאיון לשבועון צרפתי כי "קיים סיכון אמיתי של לוחמת סייבר על תשתיות אזרחיות במדינה כגון מערכות החשמל והמים". הוא אמר לרשת France 24 בעת ששהה במאלי כי "צרפת תשיב את הביטחון למאלי".

קישורים חיצוניים
----------------

ויקישיתוף מדיה וקבצים בנושא **ז'אן-איב לה דריאן** בוויקישיתוף
* ז'אן-איב לה דריאן, ברשת החברתית טוויטר
* ז'אן-איב לה דריאן באתר ממשלת צרפת (בצרפתית)
* ז'אן-איב לה דריאן, באתר וואלה! NEWS

הערות שוליים
------------

1. ↑  JEAN-YVES LE DRIAN - PARTI SOCIALISTE
2. ↑  שר ההגנה הצרפתי: אנחנו פגיעים לא פחות מארצות הברית מול מתקפות סייבר, באתר ערוץ 7
3. ↑  שר ההגנה הצרפתי ביקר במפתיע במאלי: "נשיב הביטחון", באתר וואלה!

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13566892t (data)
* GND: 170854027
* ISNI: 0000 0000 3776 8786
* LCCN: nb2001016113
* SUDOC: 052593010
* VIAF: 22309095
* WorldCat: lccn-nb2001016113

 |